Document ID: 32008D0672

ODLOČBA KOMISIJE
z dne 11. avgusta 2008
o spremembi Dodatka k Prilogi VI k Aktu o pristopu Bolgarije in Romunije v zvezi z nekaterimi obrati za predelavo mleka v Bolgariji
(notificirano pod dokumentarno številko C(2008) 4269)
(Besedilo velja za EGP)
(2008/672/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Akta o pristopu Bolgarije in Romunije in zlasti prvega pododstavka odstavka (f) oddelka B poglavja 4 Priloge VI k Aktu,
ob upoštevanju naslednjega:
(1)
Z Aktom o pristopu Bolgarije in Romunije so bila Bolgariji odobrena prehodna obdobja za nekatere obrate za predelavo mleka glede izpolnjevanja zahtev iz Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (1).
(2)
Dodatek k Prilogi VI k Aktu o pristopu je bil spremenjen z odločbami Komisije 2007/26/ES (2), 2007/689/ES (3), 2008/209/ES (4), 2008/331/ES (5) in 2008/547/ES (6). Bolgarija je predložila zagotovila, da je pet obratov za predelavo mleka končalo postopek posodabljanja in zdaj v celoti izpolnjujejo zahteve zakonodaje Skupnosti. Navedeni obrati lahko sprejemajo in predelujejo surovo mleko, ki ne izpolnjuje zahtev. Zato jih je treba vključiti na seznam v poglavju I Dodatka k Prilogi VI.
(3)
En obrat za predelavo mleka, ki je trenutno naveden kot obrat, ki izpolnjuje zahteve, bo v dveh ločenih proizvodnih linijah sprejemal in predeloval surovo mleko, ki ne izpolnjuje zahtev, ter surovo mleko, ki izpolnjuje zahteve. Navedeni obrat je zato treba dodati na seznam v poglavju II. Drugi obrati za predelavo mleka, ki so trenutno navedeni v poglavju II, bodo sprejemali in predelovali le mleko, ki izpolnjuje zahteve. Navedeni obrat je zato treba črtati iz poglavja II Dodatka k Prilogi VI.
(4)
Dodatek k Prilogi VI k Aktu o pristopu Bolgarije in Romunije je zato treba ustrezno spremeniti.
(5)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Dodatek k Prilogi VI k Aktu o pristopu Bolgarije in Romunije se spremeni v skladu s Prilogo k tej odločbi.
Člen 2
Ta odločba je naslovljena na države članice.
V Bruslju, 11. avgusta 2008

Labels: 0
18
15
17